האיחוד האירופי הקים ומממן ארגון שמאל, בהשקעה של כמיליון וחצי שקלים. הארגון נקרא ‘המועצה להגנה על החירויות’, ומטרתו היא “לבלום את המגמות המסוכנות” של מדיניות שלטון “הימין הלאומני-משיחי”. הנחת היסוד של הארגון היא כי ארגוני השמאל הקיצוני “מוכרחים לשלב כוחות ולעבור ממגננה להתקפה” כנגד “כוחות הימין השמרניים”. במילים אחרות האיחוד מתערב במוצהר בשדה הפוליטי הפנים-ישראלי.

לפי ‘שיחה מקומית’ סגן שגריר האיחוד האירופי בישראל, מארק גאלאגר, הגדיר את המועצה “ספינת הדגל” של הפרויקטים של האיחוד בישראל. במסמך המענק של האיחוד מתנוססת הכותרת הבאה: “יצירת המועצה להגנת החירויות: אבטחת המרחב הדמוקרטי עבור ארגוני חברה אזרחית בישראל”.

עוד נכתב במסמך כי המועצה נועדה “להבטיח מעורבות פעילה של ארגוני חברה אזרחית” – כינוי מכובס לארגוני שמאל קיצוני – על ידי “התמודדות עם חסמים מערכתיים המגבילים את השתתפותם בתהליכי קביעת המדיניות”.

הסכום שהעביר האיחוד למועצה מקוטלג כ”מענק פעולה”, כלומר – לא מדובר בתרומה לעוד ארגון קיים, דוגמת שוברים שתיקה או בצלם, אלא ביצירת גוף שמאל חדש שיגן על ארגוני השמאל הקיימים ואף יפעל להגברת השפעתם על המציאות הישראלית, בניגוד לרצונם של מרבית אזרחי ישראל ובמימונם של תושבי האיחוד האירופי. תקופת המענק למועצה צפויה להסתיים בסוף שנת 2019.

בהתאם להוראות שקיבלו מהאיחוד מקיימים חברי המועצה מפגשים עם חברי כנסת, מנכ”לים, יועצים משפטיים ודוברים של וועדות הכנסת ומשרדי ממשלה במטרה “למקסם את ההשפעה” של ארגוני השמאל הקיצוני השונים “ולהגיע ביתר קלות לאוזניהם של מקבלי ההחלטות”.

במועצה מצהירים בריש גלי כי הם פועלים “ליזום חקיקה נגדית לזו שמקדמת הממשלה” ולסיכול יוזמות ממשלתיות שאינן לרוחם – דוגמת פסקת ההתגברות, חוק החרם, חוק הלאום, חוק המבקר וכדומה. ב‘תכנית הפעולה האסטרטגית’ של הארגון נכתב כי “המועצה תשגר לחברי הכנסת הרלוונטיים, לשרים ולתקשורת מכתב המסביר את התנגדותה לחקיקה”. במועצה גם פונים לתורמים פוטנציאלים נוספים לצורך מימון “עבודת לובי שוטפת בכנסת”.

בתגובתם לכתבה טוענים באיחוד ובמועצה כי המועצה עצמאית ואינה פועלת “בשם האיחוד”. התגובות המלאות יובאו בסוף הכתבה.

44 מיליון שקלים לשמאל הקיצוני

לאחרונה פצחה המועצה בקמפיין להכשלת הצעת החוק של ח”כ רוברט אילטוב (ישראל ביתנו) לאיסור הפרעה לפעילות מבצעית של חיילי צה”ל בשטחי יהודה ושומרון. חברי המועצה שלחו מכתב לחברי כנסת בבקשה להתנגד לחוק ו”לכל נוסח חקיקה שיפעל כדי להצר את היכולת לתעד את פעילויות צה״ל בשטחים”. במייל המפנה למכתב שהגיע לידי ‘מידה’, מצוין כי “הפרויקט ממומן בידי האיחוד האירופי”.

במועצה קובלים על כך שהצעת החוק החדשה תפגע במאמצי השמאל הקיצוני להכשיל את מאבקו של צה”ל בטרור. “המצלמה היא כלי מרכזי בידי ארגוני זכויות אדם ועיתונאים הפועלים בשטחים – היא מאפשרת תיעוד והפצה של סיטואציות קשות ושגרתיות של הכיבוש, של מציאות החיים בשטחים כפי שהיא”, מצוין במכתב שנשלח לח”כים. “כל ניסיון להגביל את יכולתם של הארגונים לתעד את פעילות צה״ל, לא יכולה להתפרש אלא כניסיון של המערכת הפוליטית להסתיר את פעולות הצבא”.

בנוסח הצעת החוק, שעברה בקריאה טרומית בשבוע שעבר אך צפויה לעבור שינויים משמעותיים, מצוינים שמותיהם של שוברים שתיקה, בצלם ונשות מחסום ווטש כארגונים שהחוק מכוון נגדם. בשבע השנים האחרונות הזרים האיחוד האירופי לקופת שלושת הארגונים סכום מצטבר של 7.5 מיליון שקלים. לפי מכון NGO מוניטור מאז 2012 העביר האיחוד למעלה מ-44 מיליון שקל לשלל ארגוני שמאל בארץ.

חנין זועבי בגרעין המייסד

‘המועצה להגנה על החירויות’ מאגדת בתוכה מעל ל-30 נציגים מארגוני שמאל ישראלים. ‘מסמך האסטרטגיה’ של המועצה עושה שימוש ברטוריקה אנטי-ישראלית בוטה, לפיה מדינת ישראל הוקמה “על חורבותיו של העם הפלסטיני”, ללא כל אזכור של סירוב הערבים לתכנית החלוקה של האו”ם כמו גם יציאתם למלחמת שמד נגד המדינה היהודית שזה עתה נולדה.

במועצה מתעלמים מהסירוב העיקש של הפלסטינים לשלל הצעות פשרה ומאשימים בלעדית את ישראל בקיפאון המדיני, מטילים ספק בהיותה של ישראל מדינה דמוקרטית (“יומרתה להיות מדינה בעלת משטר דמוקרטי”), מגבים את התנהלותם הקיצונית עד נפשעת של חברי הכנסת הערבים נגד המדינה ומבקרים את חוק האזרחות המונע ‘זכות שיבה’ בפועל.

מאחורי הקמת המועצה עומדים מכון ‘ון-ליר’ ומרכז ‘אעלאם’. ון-ליר קיבל בשנים 2016-2015 מעל ל-80 אלף שקל מהקרן לישראל חדשה וחברי סגל במכון משמשים ושימשו בתפקידים בקרן, כולל נשיאת הקרן לשעבר נעמי חזן. מרכז ‘אעלאם’ הוקם בשנת 2000 ואחת ממייסדיו היא חברת הכנסת חנין זועבי, ששימשה כמנכ”לית הארגון בשנים 2008-2003.

מנכ”ל ‘אעלאם’ הנוכחי, פרופ’ אמאל ג’מאל, משמש כמרצה וחוקר בחוג למדע המדינה באוניברסיטת תל-אביב. ג’מאל, דרוזי המגדיר עצמו כ”ערבי”, מכנה את מדיניותה של ישראל בשטחי יהודה ושומרון “משטר אפרטהייד”, מצהיר כי אינו מזדהה עם סמלי המדינה וקורא לחיסול אופייה הציוני של ישראל בדמות כינון מדינת כל אזרחיה. במהלך מבצע ‘צוק איתן’ הצטרפו באעלאם לקריאה להקמת וועדת חקירה בינלאומית שתבחן האם ביצעה ישראל “פשעי מלחמה ופשעים נגד האנושות” במלחמה בעזה.

המשימה: להכפיש ארגוני ימין

בכנס היסוד של ‘המועצה להגנה על החירויות’ נכחו גורמים קיצונים דוגמת ח”כ יוסף ג’בארין מהרשימה המשותפת ונציגי ‘קואליציית נשים לשלום’, הארגון הישראלי המוביל של קמפיין ה-BDS האנטישמי. הקואליציה כוללת גם את ‘בצלם’, ‘רופאים לזכויות אדם’ ו’פרופיל חדש’ שמסייע לצעירים להשתמט מהצבא.

שמאלנים מקללים את צה"ל.. פשוט לא יאומן לאן הם הגיעו! "לא כיפה ולא ברזל צה"ל לך לעזאזל…" ככה שמאלנים מקללים את החיילים שלנו! קולטים?.. והם תושבי מדינת ישראל !! לאנשים כאלה אפשר לאחל רק דבר אחד… יהי רצון שיפול עליכם טיל ותלכו אתם לעזאזל!! Posted by ‎מי לה' אלי‎ on Saturday, July 26, 2014

במועצה קובלים על “שיח הסתה” מצד כלי תקשורת ימניים דוגמת ישראל היום, ‘מידה’ וערוץ 20 וגם מאוד לא אוהבים “עיתונאים אגרסיביים” מכלי תקשורת מרכזיים שמעזים לבקר אנשי שמאל. בניסיון להשתלט מחדש על השיח התקשורת נפגשים חברי המועצה עם עיתונאים בכירים במטרה “למנוע פרסומים” נגד ארגוני שמאל קיצוני, ומנגד פועלים ליצור תחקירים נגד ארגוני ימין “וקשריהם עם גורמים קיצוניים בעולם”.

במכון ון-ליר ניפקו לאחרונה נייר עבודה עבור המועצה, בו הוטל ספק באמינותם של כלי התקשורת מהימין. בון-ליר לא הצליחו להפריך את העובדות שפורסמו, אך מסתבר שאין כל צורך להתעמק בתוכן הכתבות: עצם העובדה שראש הממשלה משתף בדף הפייסבוק שלו כתבות מכלי תקשורת מסוים מהווה מבחינתם ראייה חותכת ומרשיעה לכך שמדובר בעיתון או אתר חדשות “מגויס” בעל “אמינות מפוקפקת”.

בנייר העמדה, שאמור לספק תשתית עליה תיבנה תכנית הפעולה של המועצה, סווגו יוזמות שונות שלא מוצאות חן בעיני השמאל – דוגמת איסור על תומכי טרור להיבחר לחברי כנסת, חוק ההמלצות וריסון כוחו המופרז של בית המשפט העליון – בבחינת “עריצות הרוב”, “הצרת חופש הביטוי” ו”החלשת הדמוקרטיה”. בהתאם לדף המסרים השחוק לעייפה של ארגוני השמאל, בוון-ליר מזהים “תהליכים רחבים ומקיפים” במסגרתם ישראל עלולה להידרדר למדינה בעלת מאפיינים של “משטרים לא דמוקרטיים”.

הוכחה לכאורה לתהליכים מדאיגים אלו מוצאים בוון-ליר ביחסה של המדינה כלפי דארין טאטור, שהורשעה בהסתה לטרור בגין כתיבת שיר בו קראה לאלימות נגד ישראלים:

“היאבק בגזלת המתנחל ולך בשיירת השהידים. התקומם עמי, התקומם נגדם… אל תקשיב למשתפי הפעולה שקשרו את פלסטין בהשראת השלום… היאבק עמי המהפכן, ורשום אותי בשיירת השנאה במאבקי”.

היכן לדעתך הסרטון הזה הוקרן?באירוע של חמאס בעזה?של דעאש בסוריה? של חיזבאללה בביירות?צפו ושתפו… Posted by ‎Miri Regev מירי רגב‎ on Saturday, September 2, 2017

עבור ון-ליר השיר המסית של טאטור הוא בבחינת “התנגדות לכיבוש” והיחס כלפיה מהווה חלק ממגמה כללית במדינה של “מאבק באמנות ובאמנים ביקורתיים”.

במישור הבינלאומי אמורה המועצה לערוך כנסים דו-שנתיים אליהם יוזמנו ארגוני שמאל בעולם, כמו גם נציגי שגרירויות זרות המוצבים בישראל.

חציית קו אדום

המועצה כאמור חייבת קיומה לאיחוד האירופי, שהעביר לה מענק הקמה תחת ההגדרה של “השתתפות דמוקרטית וחברה אזרחית”. המענק למועצה ניתן דרך The European Neighbourhood Instrument (ENI) – פרויקט שהוקם על ידי האיחוד בשנת 2014 ונהנה מתקציב עתק של למעלה מ-63 מיליארד שקלים שאמור להיות מנוצל עד תום שנת 2020.

בפרויקט של ENI נכללות 16 ישויות זרות מהמזרח התיכון וממזרח אירופה: ישראל, סוריה, ירדן, אלג’יריה, מרוקו, מצרים, לבנון, טוניסיה, הרשות הפלסטינית, לוב, גאורגיה, מולדובה, בלארוס, אזרבייג’ן, ארמניה ואוקראינה.

כפי שניתן לשים לב כמעט כל הישויות הנתמכות אינן נהנות משלטון דמוקרטי מלא, ובחלקן אף נהוג שלטון עריצות אכזרי ודכאני. בתגובתם לכתבה מסבירים באיחוד כי על בסיס חברותה של ישראל ב-ENI מתקיימים גם שיתופי פעולה בין הממשלה לאיחוד.

הקמתה של המועצה מלמדת כי אפילו בסטנדרטים של האיחוד האירופי, המזלזל דרך קבע במוסדות השלטון הישראלים ולא בוחל להתערב בענייניה הפנימיים של ישראל, מדובר בחציית קו אדום. טוב תעשה ממשלת ישראל אם תפעל לשים סוף לפארסה, ותציב את סוגיית המימון החתרני במרכז השיח הדיפלומטי עם האיחוד האירופי ומדינות היבשת.

תגובות

ממשלחת האיחוד האירופי לישראל נמסר: “האיחוד האירופי תומך בחברה אזרחית תוססת, מגוונת ועצמאית שהינה סממן לדמוקרטיה חזקה. ארגונים חוץ ממשלתיים בישראל פועלים לעתים קרובות במשותף עם הממשלה, כמו גם עם הכנסת כחלק מהתנהלות דמוקרטית ראויה. האיחוד מממן פרויקטים וארגונים חוץ ממשלתיים עצמאיים, והם אינם פועלים בעבור האיחוד. הטענה כי פרויקטים הממומנים על ידי האיחוד פועלים בעבורו כגוף לובי הינה בלתי מבוססת”.

מ’המועצה להגנה על החירויות’ נמסר: “המועצה להגנה על החירויות הוקמה בידי ארגוני חברה אזרחית החברים בה, והיא ממומנת על ידי האיחוד האירופי – כחלק מתמיכתו בחברה האזרחית. המועצה פועלת על מנת להגן על מרחב החירויות ועל הערכים הדמוקרטיים בישראל – ובתוך כך גם פועלת על מנת לשנות חקיקה הפוגעת בחירויות, ולקדם חקיקה המקדמת ערכים דמוקרטיים. עמדות המועצה מייצגות את חבריה ואינן בהכרח משקפות את עמדות האיחוד האירופי.

בשל החשש לצמצום במרחב הדמוקרטי בישראל מבקשת המועצה להעלות את המודעות לנושא, ולאפשר חשיבה אחרת, והיא עושה זאת בין היתר במפגש עם אנשי אקדמיה ומחקר, אנשי החברה האזרחית, וגם במפגש עם נבחרי ציבור, תוך ניסיון לעודד חשיבה דמוקרטית ופלורליסטית המנוגדת לתפיסות הפוגעות בזכויות מיעוטים. איננו עושים לובינג למפלגה כזו או אחרת, אלא מבקשים להאיר בזרקור את חשיבות המחשבה, החקיקה והרוח הדמוקרטית בישראל”.